Proiect
HOTĂRÂRE DE GUVERN
cu privire la aprobarea Conceptului Sistemului informațional 
„Rețeaua de date privind durabilitatea agricolă”
și a Regulamentului resursei informaționale formate de 
Sistemul informațional „Rețeaua de date privind durabilitatea agricolă”

În temeiul art. 18 alin. (1) și art. 22 lit. c) și d) din Legea nr. 467/2003 cu privire la informatizare și la resursele informaționale de stat (Monitorul Oficial al Republicii Moldova, 2004, nr. 6-12, art. 44), cu modificările ulterioare, Guvernul

HOTĂRĂȘTE:

1. Se instituie Sistemul informațional „Rețeaua de date privind durabilitatea agricolă” și resursa informațională formată de acesta. 
2. Se aprobă:
2.1. Conceptul Sistemului informațional „Rețeaua de date privind durabilitatea agricolă”, conform Anexei nr. 1.
2.2. Regulamentul resursei informaționale formate de Sistemul informațional „Rețeaua de date privind durabilitatea agricolă”, conform Anexei nr. 2.
3. Realizarea prevederilor prezentei hotărâri se va efectua din contul și în limitele mijloacelor prevăzute anual în bugetul de stat, precum și din alte surse legale.
4. Controlul asupra executării prezentei hotărâri se pune în sarcina Ministerului Agriculturii și Industriei Alimentare.
5. Prezenta hotărâre intră în vigoare în termen de o lună din data publicării în Monitorul Oficial al Republicii Moldova.

PRIM-MINISTRU                                                                          Alexandru MUNTEANU

 



Anexa nr. 1
la Hotărârea Guvernului nr. ______

CONCEPT 
al Sistemului informațional „Rețeaua de date privind durabilitatea agricolă”

I. Introducere
Prezentul Concept stabilește cadrul general pentru crearea, dezvoltarea și funcționarea Sistemului informațional „Rețeaua de date privind durabilitatea agricolă” (în continuare – SI RDDA).
Necesitatea creării SI RDDA derivă din obiectivul de instituire a procesului de colectare, validare, analiză și raportare a datelor aferente exploatațiilor agricole, în contextul lipsei anumitor date și fragmentării actuale a surselor informaționale, prelucrării parțial manuale a datelor și lipsei unui mecanism digital integrat de corelare și verificare a informațiilor economice, de mediu și sociale din sectorul agricol.
În prezent, nu există un sistem informațional integrat și digitalizat care să asigure colectarea eficientă și standardizată a datelor contabile, sociale și de mediu și a indicatorilor privind activitatea exploatațiilor agricole. Chiar și pentru puținele opțiuni care există, colectarea acestor date implică procese parțial manuale, utilizarea unor instrumente eterogene și lipsa interoperabilității automate cu alte resurse informaționale de stat, fapt ce afectează acuratețea informațiilor, furnizarea operațională a acestora, eficiența procesului decizional și fundamentarea politicilor publice.
SI RDDA urmărește digitalizarea și modernizarea procesului de colectare și gestionare a datelor privind durabilitatea exploatațiilor agricole, în conformitate cu principiile și metodologia Rețelei de date privind durabilitatea agricolă aplicabile la nivelul Uniunii Europene, asigurând colectarea standardizată, schimbul securizat de date, reducerea raportării duble și furnizarea informațiilor necesare pentru fundamentarea politicilor agricole.

II. Dispoziții generale
1. Scopul principal al SI RDDA constă în crearea resursei informaționale prin dezvoltarea unui sistem digital integrat de colectare, validare, prelucrare, analiză și raportare a datelor economice, de mediu și sociale la nivel de exploatație agricolă, menit să asigure o evidență modernă și standardizată a performanței și durabilității sectorului agricol, fundamentarea politicilor publice bazate pe date obiective și accesul rapid și sigur la informații verificate.
2. SI RDDA constituie o totalitate de resurse și tehnologii informaționale interdependente, de metode și personal, destinate colectării, stocării, validării, prelucrării și furnizării datelor privind activitățile exploatațiilor agricole, în scopul monitorizării durabilității sectorului agricol, realizării analizelor statistice și economice, evaluării impactului politicilor agricole și publicării rezultatelor sub formă de date agregate și anonimizate.
3. În sensul prezentului Concept următoarele noțiuni semnifică:
[bookmark: _GoBack]
	1. 
	Fișă a exploatației agricole
	set structurat de date privind caracteristicile tehnico-economice, financiare și productive ale unei exploatații agricole;

	2. 
	Date contabile agricole
	informații financiare și economice referitoare la activitatea exploatațiilor agricole, utilizate în scop statistic, analitic și de raportare;

	3. 
	Date agregate


	date statistice obținute prin combinarea și centralizarea informațiilor individuale provenite de la mai multe exploatații agricole, utilizate exclusiv pentru analize comparative.

	4. 
	Date anonimizate


	date prelucrate în așa mod încât identitatea persoanei sau a exploatației de la care provin să nu poată fi identificată, nici direct, nici indirect, prin corelare cu alte informații.

	5. 
	Date pseudonimizate


	date individuale prelucrate într-un mod care nu permite atribuirea acestora unei exploatații sau unei persoane identificabile fără utilizarea unor informații suplimentare, păstrate separat și protejate prin măsuri tehnice și organizatorice adecvate.

	6. 
	Exploatație agricolă

	unitate distinctă, atât din punct de vedere tehnic, cât și economic, care are o gestiune unică și care desfășoară activități economice în agricultură, în sensul prevăzut de Legea nr. 105/2024.

	7. 
	Exploatație participantă
	exploatație agricolă în privința căreia se completează o fișă a exploatației în scopul stabilit de Legea nr. 105/2024.

	8. 
	Agenție de legătură

	autoritatea publică centrală responsabilă de coordonarea SI RDDA, implementarea cadrului metodologic, gestionarea procesului de colectare și validare a datelor.

	9. 
	Durabilitate agricolă
	concept integrator care reflectă echilibrul dintre performanța economică, impactul de mediu și aspectele sociale ale activității agricole.

	10. 
	Interoperabilitate

	capacitatea tehnică a sistemului și organizatorică a participanților publici și privați de a reutiliza date printr-un proces eficient de schimb de date, exclusiv prin respectarea principiul separării funcției statistice de funcția administrativă.

	11. 
	Integritatea datelor


	stare a datelor, când acestea își păstrează conținutul și sunt interpretate univoc în cazuri de acțiuni aleatorii. Integritatea se consideră păstrată dacă datele sunt corecte și este asigurată încrederea în ele.

	12. 
	Flux de lucru
	succesiunea etapelor, statutelor, operațiunilor și acțiunilor utilizatorilor aferente colectării, verificării, corectării, validării, aprobării și raportării datelor în cadrul SI RDDA.

	13. 
	Validare (a datelor)
	condiție logică, statistică, tehnică sau matematică aplicată în cadrul SI RDDA în scopul verificării completitudinii, coerenței și corectitudinii datelor.



4.  Dezvoltarea SI RDDA are următoarele obiective generale:
4.1.  asigurarea unui cadru unitar, digital și standardizat de colectare și management al datelor;
4.2. monitorizarea performanței economice, de mediu și sociale a exploatațiilor agricole și a durabilității sectorului agricol;
4.3. sprijinirea analizelor privind sustenabilitatea, a evaluărilor statistice, precum și a fundamentării, monitorizării și evaluării politicilor agricole și de dezvoltare rurală prin date fiabile și informații analitice;
4.4. îmbunătățirea calității, coerenței, acurateței, disponibilității și oportunității informațiilor utilizate în analizele statistice și procesele decizionale;
4.5. reducerea sarcinii administrative pentru fermieri și autoritățile publice prin interoperabilitate, schimb automatizat de date și mecanisme de reutilizare a datelor;
4.6. asigurarea interoperabilității cu sistemele naționale și externe relevante, în conformitate cu legislația aplicabilă;
4.7. sprijinirea digitalizării și modernizării graduale a proceselor de gestionare a datelor agricole.
5. În vederea realizării obiectivelor generale, SI RDDA urmărește atingerea următoarelor obiective specifice:
5.1. dezvoltarea unei platforme informaționale integrate pentru colectarea, validarea, stocarea, prelucrarea și analiza datelor privind sustenabilitatea agricolă la nivelul exploatațiilor agricole;
5.2. asigurarea colectării și gestionării standardizate și integrate a datelor economice, de mediu și sociale relevante pentru evaluarea sustenabilității agricole la nivelul exploatațiilor agricole;
5.3. standardizarea proceselor, metodologiilor și instrumentelor de colectare a datelor, inclusiv a înregistrărilor exploatațiilor agricole, indicatorilor calculați, nomenclatoarelor și structurilor de raportare;
5.4. automatizarea fluxurilor de colectare și prelucrare a datelor prin interoperabilitate și integrare cu sistemele contabile și cu alte sisteme informaționale relevante;
5.5. asigurarea interoperabilității și a schimbului securizat de date cu resursele informaționale de stat și cu sistemele informaționale externe relevante din sectorul agroalimentar;
5.6. implementarea mecanismelor automate de validare a datelor și a măsurilor de control al calității datelor;
5.7. dezvoltarea instrumentelor analitice, statistice și de raportare pentru analiza, raportarea și evaluarea comparativă a sustenabilității agricole, a performanței exploatațiilor agricole și a impactului politicilor;
5.8. furnizarea datelor agregate și anonimizate în scopuri de analiză statistică, cercetare, evaluare a politicilor și informare publică;
5.9. asigurarea securității, confidențialității și protecției datelor, în conformitate cu legislația aplicabilă;
5.10. reducerea dublei raportări prin reutilizarea datelor existente în alte sisteme informaționale;
5.11. sprijinirea proceselor decizionale bazate pe dovezi în sectorul agricol și dezvoltarea mecanismelor de suport pentru consilierea fermierilor, pe baza rezultatelor analitice generate de sistem;
5.12. asigurarea dezvoltării și mentenanței continue a SI RDDA, în conformitate cu evoluțiile tehnologice și de reglementare, precum și instituirea unui mecanism de monitorizare și evaluare a funcționării sistemului și a calității datelor colectate.
6. SI RDDA este utilizat pentru:
6.1. colectarea, validarea și stocarea datelor economice, de mediu și sociale la nivel de exploatație agricolă;
6.2. calcularea indicatorilor privind performanța și durabilitatea exploatațiilor agricole;
6.3.  realizarea analizelor statistice și economice la nivel de sector;
6.4. elaborarea rapoartelor necesare fundamentării, monitorizării și evaluării politicilor agricole;
6.5. furnizarea datelor agregate și anonimizate către autorități și publicul interesat.
7. Principiile fundamentale pe baza cărora va fi proiectat și implementat SI RDDA sunt:
7.1. principiul legalității, care presupune crearea și exploatarea sistemului în conformitate cu legislația națională aplicabilă și cu standardele recunoscute în domeniul statisticii și tehnologiilor informaționale;
7.2. principiul confidențialității datelor, care presupune protejarea datelor individuale ale exploatațiilor agricole și utilizarea acestora exclusiv în scopuri statistice și analitice, cu restricționarea accesului persoanelor neautorizate, inclusiv prin aplicarea mecanismelor de anonimizare;
7.3. principiul calității și veridicității datelor, care presupune colectarea, validarea și prelucrarea datelor astfel încât acestea să fie exacte, complete, coerente și actuale;
7.4. principiul interoperabilității, care presupune capacitatea sistemului de a schimba și reutiliza date cu alte sisteme informaționale relevante, în vederea evitării dublei raportări și eficientizării proceselor administrative;
7.5. principiul securității informaționale, care presupune asigurarea integrității, disponibilității și protecției datelor împotriva accesului, modificării sau distrugerii neautorizate;
7.6. principiul transparenței, care presupune publicarea rezultatelor sub formă de date agregate și anonimizate, accesibile autorităților și publicului interesat;
7.7. principiul digitalizării și automatizării, care presupune utilizarea tehnologiilor informaționale pentru simplificarea proceselor, reducerea intervențiilor manuale și creșterea eficienței administrative;
7.8. principiul orientării spre utilizator, care presupune dezvoltarea sistemului în funcție de necesitățile fermierilor, instituțiilor publice și altor utilizatori relevanți;
7.9. principiul dezvoltării progresive, care presupune extinderea și modernizarea continuă a sistemului, în funcție de evoluția tehnologică și de necesitățile sectorului agricol;
7.10. principiul trasabilității, care presupune înregistrarea, jurnalizarea și monitorizarea operațiunilor de accesare, introducere, modificare, validare, transmitere și utilizare a datelor în cadrul SI RDDA.
7.11. principiul separării funcției statistice de funcția administrativă, care presupune că datele colectate în cadrul SI RDDA sunt utilizate exclusiv în scopuri statistice, analitice și de fundamentare a politicilor publice, fără a fi folosite pentru activități de control, sancționare sau gestionare a plăților administrative.
8. SI RDDA este parte componentă a sistemelor informaționale de stat ale Republicii Moldova, pe care este ținută resursa informațională departamentală a Ministerului Agriculturii și Industriei Alimentare, destinată colectării, prelucrării, analizei și raportării datelor privind durabilitatea exploatațiilor agricole.
9. SI RDDA nu are caracter fiscal, iar datele individuale colectate nu pot fi utilizate în scopuri de control fiscal, sancționator sau de altă natură incompatibilă cu scopul pentru care au fost colectate.

III. Spațiul juridico-normativ al funcționării SI RDDA
10. Activitatea SI RDDA este reglementată de următoarele acte normative:
· Legea nr. 105/2024 cu privire la Rețeaua de date privind durabilitatea agricolă;
· Legea nr. 467/2003 cu privire la informatizare și la resursele informaționale de stat;
· Legea nr. 142/2018 cu privire la schimbul de date și interoperabilitate;
· Legea nr. 133/2011 privind protecția datelor cu caracter personal;
· Legea nr. 148/2023 privind accesul la informațiile de interes public;
· Legea nr. 124/2022 privind identificarea electronică și serviciile de încredere;
· Hotărârea Guvernului nr. 1090/2013 privind serviciul electronic guvernamental de autentificare și control al accesului (MPass);
· Hotărârea Guvernului nr. 128/2014 privind platforma tehnologică guvernamentală comună (MCloud);
· Hotărârea Guvernului nr. 405/2014 privind serviciul electronic guvernamental integrat de semnătură electronică (MSign);
· Hotărârea Guvernului nr. 708/2014 privind serviciul electronic guvernamental de jurnalizare (MLog);
· Hotărârea Guvernului nr. 376/2020 pentru aprobarea Conceptului serviciului guvernamental de notificare electronică (MNotify) și a Regulamentului privind modul de funcționare și utilizare a serviciului guvernamental de notificare electronică (MNotify);
· Hotărârea Guvernului nr. 211/2019 privind platforma de interoperabilitate (MConnect);
· Hotărârea Guvernului nr. 305/2024 cu privire la platforma de găzduire și partajare a documentelor (MDocs);
· Hotărârea Guvernului nr. 323/2021 pentru aprobarea Conceptului Sistemului informațional „Catalogul semantic” și a Regulamentului privind modul de ținere a Registrului format de sistemul informațional „Catalogul semantic”;
· Hotărârea Guvernului nr. 677/2025 cu privire la consolidarea accesului la serviciile publice electronice în cadrul portalului guvernamental integrat EVO utilizat la prestarea serviciilor publice electronice și aprobarea măsurilor necesare pentru implementarea modelului unitar de design;
· Hotărârea Guvernului nr. 562/2025 cu privire la modul de realizare a obligațiilor de asigurare a securității cibernetice de către furnizorii de servicii în sectoarele critice;
· Dispoziţia cu privire la înfiinţarea Comitetului naţional al reţelei de colectare a informaţiilor contabile agricole şi desemnarea agenţiei de legătură; nr. 8-d din 29.01.2025;
· Ordinul cu privire la punerea în aplicare a prevederilor Legii nr.105/2024 cu privire la reţeaua de colectare a informaţiilor contabile agricole nr. 148 din 20.09.2024;
· Ordinul cu privire la aprobarea unor modele de documente, dimensiunii economice a exploataţiei, claselor de dimensiune economică, metodelor de calcul pentru stabilirea coeficientului pentru producţia standard şi de determinare a altor activităţi lucrative legate direct de exploataţia agricolă nr.153 din 29.08.2025;
· Ordinul cu privire la aprobarea reglementării tehnice „Procesele ciclului de viaţă al software-ului” RT 38370656 - 002:2006 Nr. 78 din 01.06.2006;
· Alte acte normative aplicabile domeniului statistic, agricol și tehnologiilor informaționale.

IV. Spațiul funcțional
11. Funcțiile de bază ale SI RDDA sunt:
11.1. colectarea, validarea, stocarea, prelucrarea și gestionarea datelor economice, de mediu și sociale aferente exploatațiilor agricole;
11.2. gestionarea înregistrărilor exploatațiilor participante și a datelor aferente acestora;
11.3. asigurarea interoperabilității și a schimbului securizat de date cu alte sisteme informaționale relevante, prin intermediul platformei guvernamentale de interoperabilitate;
11.4. asigurarea accesului controlat, sigur și diferențiat la date, cu respectarea principiilor de protecție a datelor;
11.5. gestionarea fluxurilor de lucru aferente proceselor de colectare a datelor, inclusiv înregistrarea, verificarea, validarea, corectarea și aprobarea datelor;
11.6. administrarea conturilor de utilizator, a rolurilor, permisiunilor, drepturilor de acces delegate și a nivelurilor diferențiate de acces;
11.7. administrarea și monitorizarea operațiunilor sistemului, a mecanismelor de validare, nomenclatoarelor, copiilor de rezervă și performanței operaționale a sistemului.
12. Funcțiile specifice ale SI RDDA sunt:
12.1. Formarea și administrarea bazei de date.
12.1.1. înregistrarea exploatațiilor agricole participante;
12.1.2. colectarea, actualizarea, corectarea și stocarea datelor contabile, economice, de mediu și sociale;
12.1.3. importul automat și integrarea datelor din sisteme externe relevante;
12.1.4. actualizarea și corectarea datelor în baza procedurilor stabilite;
12.1.5. păstrarea istoricului modificărilor și asigurarea trasabilității datelor.
12.2. Validarea și controlul calității datelor.
12.2.1. validarea automată a datelor conform regulilor logice și statistice;
12.2.2. corelarea datelor cu surse externe prin mecanisme de interoperabilitate;
12.2.3. identificarea și gestionarea erorilor, neconcordanțelor și neconformităților;
12.2.4. administrarea regulilor de validare și control al calității datelor;
12.2.5. validarea manuală de către utilizatorii autorizați.
12.3. Analiza și raportarea datelor
12.3.1. calcularea indicatorilor economici, de performanță și de durabilitate;
12.3.2. realizarea analizelor statistice, economice, analitice și comparative;
12.3.3. generarea rapoartelor, tablourilor de bord și produselor analitice;
12.3.4. prezentarea datelor prin tablouri de bord și instrumente analitice;
12.3.5. exportul datelor în formate standard;
12.3.6. exportul rapoartelor și seturilor de date în formate standard, lizibile automat și accesibile pentru utilizatori.
12.4. Interoperabilitatea și schimbul de date
12.4.1. schimbul de date cu registrele și sistemele informaționale relevante;
12.4.2. verificarea și validarea automată a datelor prin mecanisme de interoperabilitate și corelare cu surse externe;
12.4.3. integrarea și precompletarea datelor provenite din sisteme externe;
12.4.4. completarea datelor prin integrarea cu resurse informaționale de stat.
12.5. Administrarea sistemului.
12.5.1. administrarea conturilor de utilizator, a rolurilor și drepturilor de acces;
12.5.2. administrarea nomenclatoarelor, metadatelor și configurării sistemului;
12.5.3. monitorizarea performanței, securității, continuității operaționale și utilizării sistemului;
12.5.4. asigurarea mentenanței, securității și suportului tehnic;
12.5.5. auditarea și jurnalizarea activităților sistemului și ale utilizatorilor.

V. Structura organizatorică
13. Proprietarul SI RDDA este statul, care își exercită dreptul de proprietate asupra datelor din resursa informațională formată de acest sistem.
14. Posesorul și deținătorul resursei informaționale – Ministerul Agriculturii și Industriei Alimentare;
15. Administratorul tehnic al SI RDDA – Instituția Publică Serviciul Tehnologia Informației și Securitate Cibernetică, care își exercită atribuțiile în conformitate cu actele normative în domeniul administrării tehnice și al menținerii sistemelor informaționale de stat.
16. Rolurile operaționale (coordonator RDDA, registratori, furnizori de date, destinatari ai datelor) se vor identifica în cadrul categoriei „utilizatori ai sistemului informațional”, cu detalierea drepturilor și obligațiilor în Regulamentul resursei informaționale formate de sistem.
17. Condițiile și modul de utilizare a datelor din SI RDDA se stabilește în Regulamentul resursei informaționale formate de sistem.

VI. Spațiul informațional
Secțiunea 1
Obiectele informaționale gestionate de SI RDDA
18. Obiectele informaționale de bază ale SI RDDA sunt:
18.1. Utilizatorul autentificat - obiectul informațional care reprezintă orice persoana fizică autentificată în SI RDDA, cu drepturi de acces în funcție de rolul atribuit.
Datele aferente:
18.1.1. numele și prenumele;
18.1.2. IDNP preluat din Registrul de stat al populației;
18.1.3. adresa de e-mail;
18.1.4. date de contact;
18.1.5. rolul atribuit și drepturile de acces în sistem;
18.1.6. statutul contului.
18.2. Exploatația agricolă - obiectul informațional care reprezintă unitatea de producție agricolă inclusă în rețeaua RDDA pentru colectare de date.
Datele aferente:
18.2.1. cod intern de pseudonimizare a exploatației;
18.2.2. codul fiscal/ IDNO preluat din Registrul de stat al unităților de drept;
18.2.3. denumirea exploatației;
18.2.4. forma juridică;
18.2.5. datele de contact;
18.2.6. localizarea exploatației;
18.2.7. dimensiunea economică și tipul de producție;
18.2.8. tipul de orientare tehnico-economică;
18.2.9. statutul participării în rețea.
18.3. Fișa anuală a exploatației agricole - obiectul informațional care reprezintă setul structurat de date economice, de mediu și sociale colectate pentru o exploatație agricolă într-o anumită perioadă de referință, a cărei structură detaliată a indicatorilor și a câmpurilor de date se stabilește prin metodologia aprobată.
Fișa anuală include, fără a se limita la:
18.3.1. identificatorul fișei (cod intern de pseudonimizare a exploatației + anul de raportare);
18.3.2. date economice și contabile (venituri, cheltuieli, active, datorii);
18.3.3. date privind producția vegetală și animalieră;
18.3.4. date de mediu (utilizarea resurselor, inputuri, practici durabile);
18.3.5. date sociale (forță de muncă, condiții de muncă);
18.3.6. indicatori calculați automat și rezultate analitice;
18.3.7. informații privind fluxul de lucru, validarea și auditul.
18.4. Documentul justificativ - obiectul informațional care reprezintă documentele ce stau la baza datelor introduse în sistem, inclusiv documente contabile sau alte acte relevante.
Datele aferente:
18.4.1. denumirea documentului;
18.4.2. data documentului;
18.4.3. emitentul sau sursa informației;
18.4.4. suma și natura operațiunii;
18.4.5. asocierea cu fișa exploatației aferentă;
18.4.6. fișierul electronic atașat (după caz).
18.5. Indicatorul de performanță și durabilitate - obiectul informațional derivat, rezultat din prelucrarea automată a datelor colectate la nivel de fermă, utilizat pentru analiza performanței economice și a durabilității exploatațiilor agricole.
Datele aferente:
18.5.1. denumirea indicatorului;
18.5.2. tipul indicatorului;
18.5.3. valoarea indicatorului;
18.5.4. unitatea de măsură;
18.5.5. perioada de referință;
18.5.6. metodologia de calcul și sursa datelor.
18.6. Raport analitic - obiectul informațional care reprezintă rezultatele agregării și analizei datelor din sistem, sub formă de rapoarte, sinteze sau tablouri de bord.
Datele aferente:
18.6.1. numărul raportului;
18.6.2. tipul și scopul raportului;
18.6.3. perioada de referință;
18.6.4. nivelul de agregare;
18.6.5. indicatorii și seturile de date utilizate;
18.6.6. data generării;
18.6.7. statutul publicării, după caz.
18.7. Jurnal de audit - obiectul informațional care reprezintă înregistrările acțiunilor efectuate în sistem, în vederea asigurării trasabilității și securității informaționale.
Datele aferente:
18.7.1. identificatorul înregistrării în jurnal;
18.7.2. utilizatorul sau componenta sistemului care a efectuat acțiunea;
18.7.3. acțiunea efectuată și obiectul afectat;
18.7.4. obiectul vizat;
18.7.5. data și ora acțiunii;
18.7.6. rezultatul acțiunii.
19. Structura detaliată a câmpurilor de date, a metadatelor, a regulilor de validare și a specificațiilor tehnice aferente obiectelor informaționale ale SI RDDA se stabilește prin documentația tehnică a sistemului și prin Regulamentul resursei informaționale formate de SI RDDA.
20. În cadrul SI RDDA se instituie cod intern de pseudonimizare (în continuare – RDDA-ID), atribuit drept pseudonim fiecărei exploatații agricole participante la rețeaua de date privind durabilitatea agricolă.
20.1. RDDA-ID este un cod unic, generat automat de sistem la înregistrarea exploatației în SI RDDA și este utilizat pentru:
a) identificarea univocă a exploatației în cadrul sistemului;
b) asocierea fișelor anuale RDDA;
c) corelarea documentelor justificative și a indicatorilor calculați;
d) asigurarea interoperabilității cu alte sisteme informaționale relevante.
20.2. RDDA-ID nu substituie identificatorii fiscali sau alți identificatori atribuiți prin alte registre de stat.
20.3. Structura și formatul RDDA-ID se stabilesc prin documentația tehnică a sistemului.
21. Posibilitățile și drepturile de acces ale utilizatorului autentificat depind de rolul atribuit și de nivelul de autorizare stabilit în sistem.
22. SI RDDA poate prelua date din alte sisteme informaționale de stat, prin intermediul platformei guvernamentale de interoperabilitate, în condițiile legii.

Secțiunea a 2-a
Scenariul de bază aferent obiectelor informaționale
23. Scenariul de bază reprezintă ansamblul evenimentelor care se produc asupra obiectelor informaționale ale SI RDDA și care sunt înregistrate și păstrate în sistem.
24. În raport cu obiectele informaționale gestionate în cadrul SI RDDA, sistemul asigură scenarii funcționale aferente înregistrării, actualizării, validării, utilizării pentru raportare și arhivării datelor.
24.1. Înregistrarea inițială. În cadrul SI RDDA, pentru fiecare exploatație participantă se creează o înregistrare unică, care permite asocierea și gestionarea datelor aferente acesteia în sistem. Pentru fiecare perioadă de raportare, sistemul generează obiectele informaționale necesare colectării și procesării datelor.
24.2. Actualizarea datelor. SI RDDA permite completarea, actualizarea și corectarea datelor aferente exploatațiilor agricole, în condițiile și limitele stabilite de cadrul normativ și metodologic aplicabil. Actualizarea datelor se realizează cu asigurarea istoricului versiunilor, înregistrării modificărilor efectuate, trasabilității operațiunilor și jurnalizării de audit.
24.3. Validarea datelor. Datele înregistrate în SI sunt supuse proceselor de verificare și validare, inclusiv prin mecanisme automate și manuale, în vederea asigurării calității, coerenței și completitudinii acestora. În urma validării, datele dobândesc statutul necesar pentru a fi utilizate în procesele de analiză, agregare statistică și raportare.
24.4. Utilizarea pentru raportare. După finalizarea etapelor de colectare și validare, datele aferente perioadei de raportare sunt utilizate în scopuri de analiză, elaborare a indicatorilor statistici și raportare, în condițiile prevăzute de cadrul de reglementare aplicabil.
24.5. Arhivarea datelor. La expirarea termenelor operaționale, datele din SI RDDA sunt arhivate în format electronic, cu asigurarea integrității, securității și trasabilității acestora, potrivit cerințelor legale și tehnice aplicabile.
Secțiunea a 3-a
Datele și documentele sistemului
25. Datele de intrare ale SI RDDA sunt: 
a) date preluate din sistemul integrat de administrare și control (IACS), în măsura în care acestea sunt disponibile și relevante pentru scopurile SI RDDA;
b) date preluate prin intermediul platformei de interoperabilitate MConnect din sisteme informaționale automatizate și registre de stat, inclusiv, dar fără a se limita la, Registrul de stat al animalelor, Registrul vitivinicol, Registrul de stat al populației, Registrul de stat al unităților de drept, precum și din alte sisteme informaționale de stat care dețin sau vor deține date relevante pentru funcționarea SI RDDA;
c) date administrative, statistice și sectoriale relevante pentru monitorizarea, evaluarea și analiza politicilor agricole, inclusiv a măsurilor aferente programelor și intervențiilor de sprijin în agricultură;
d) date furnizate direct de exploatațiile agricole participante, prin completarea fișei anuale a exploatației agricole sau prin alte instrumente aprobate în acest scop.
26. Datele de ieșire ale SI RDDA sunt:
a) fișele anuale validate ale exploatațiilor agricole participante, în formă individuală, accesibile exclusiv utilizatorilor autorizați, în condițiile Regulament SI RDDA și ale legislației privind protecția datelor cu caracter personal;
b) seturi de date agregate și anonimizate, utilizate pentru analiză, raportare, fundamentarea politicilor publice și elaborarea indicatorilor de durabilitate;
c) rapoarte analitice, statistice, sinteze și indicatori privind performanța economică, socială și de mediu a exploatațiilor agricole;
d) seturi de date pseudonimizate furnizate în scopuri de cercetare, analiză sau evaluare, cu respectarea cerințelor de confidențialitate, securitate și protecție a datelor.
27.  Documentele tehnologice ale SI RDDA includ:
a) planul de selecție a exploatațiilor participante;
b) fișa anuală a exploatației agricole;
c) metodologia de colectare, validare, procesare, stocare și utilizare a datelor;
d) instrucțiunile de completare a fișei anuale a exploatației agricole;
e) regulile de acces, administrare și utilizare a SI RDDA;
f) jurnalele de audit ale operațiunilor efectuate în sistem;
g) alte documente tehnice, metodologice sau operaționale necesare pentru funcționarea, administrarea, securitatea și dezvoltarea SI RDDA.

Secțiunea a 4-a
Interacțiunea cu alte sisteme informaționale

28. Pentru a asigura funcționarea SI RDDA, acesta va interacționa cu următoarele sisteme informaționale:
28.1. Autentificarea utilizatorilor în SI RDDA se realizează prin intermediul serviciului guvernamental de autentificare și control al accesului (MPass), în condițiile legislației aplicabile.
28.2. Dacă pentru înregistrarea datelor referitoare la durabilitatea agricolă este necesară preluarea informațiilor disponibile în resursele informaționale ale altor autorități publice, acestea sunt consumate și furnizate prin intermediul platformei de interoperabilitate (MConnect), cu respectarea legislației privind protecția datelor cu caracter personal și securitatea informațională, inclusiv cu utilizarea MConnect Events, în vederea automatizării fluxurilor de date și realizării funcționalităților/serviciilor proactive, în conformitate cu ghidul tehnic relevant publicat de Instituția Publică „Agenția de Guvernare Electronică”.
28.3. Găzduirea și infrastructura tehnologică a sistemului vor fi asigurate prin intermediul platformei tehnologice guvernamentale comune (MCloud), în condițiile cadrului normativ aplicabil.
28.4. Transmiterea notificărilor automate către utilizatorii sistemului se realizează prin intermediul serviciului guvernamental de notificare electronică (MNotify), în scopul informării acestora privind procesele, termenele și acțiunile aferente funcționării SI RDDA.
28.5. SI RDDA poate integra date din sistemele contabile utilizate de exploatațiile agricole, cu acordul prealabil al acestora, în vederea automatizării colectării datelor.
28.6. Datele disponibile în sistemele informaționale prevăzute la pct. 29 și pct. 30 se preiau, după caz, în mod automatizat, fără a solicita furnizorilor de date depunerea unor documente sau furnizarea manuală a informațiilor care pot fi obținute prin interoperabilitate ori din surse oficiale disponibile, cu respectarea principiilor necesității, proporționalității, minimizării datelor, securității informației și protecției datelor cu caracter personal.
28.7. Modalitatea tehnică, categoriile concrete de date, drepturile de acces și lista sistemelor informaționale cu care SI RDDA interacționează se stabilesc prin documentația tehnică, scenariile de interoperabilitate și, după caz, prin acorduri interinstituționale, în condițiile cadrului normativ aplicabil.
29. SI RDDA poate prelua, prin intermediul platformei de interoperabilitate MConnect, date disponibile în registrele și sistemele informaționale de stat relevante, inclusiv din Registrul de stat al populației, Registrul de stat al unităților de drept, Registrul de stat al animalelor, Registrul vitivinicol, Sistemul integrat de administrare și control (IACS), precum și din alte sisteme informaționale de stat care dețin sau vor deține date necesare funcționării SI RDDA, în scopul:
a) validării datelor declarate sau furnizate în cadrul SI RDDA;
b) completării automate a câmpurilor standard;
c) corelării informațiilor din surse administrative, statistice și sectoriale;
d) evitării dublei raportări și reducerii sarcinii administrative pentru exploatațiile agricole participante, oficiile de contabilitate și alți furnizori de date.
30. SI RDDA poate utiliza seturi de date deschise publicate pe Portalul guvernamental unic de date deschise date.gov.md, în scopuri de analiză, raportare, verificare, fundamentare a politicilor publice și elaborare a indicatorilor aferenți durabilității agricole.
31. În etapele de proiectare, dezvoltare și actualizare a resurselor SI RDDA, se va utiliza Modelul Unitar de Design stabilit conform Hotărârii Guvernului nr. 677/2025.
32. SI RDDA poate furniza către instituțiile Uniunii Europene și alte organizații internaționale relevante date agregate și anonimizate, în conformitate cu obligațiile asumate de Republica Moldova. Transmiterea datelor individuale se admite numai în cazurile expres prevăzute de lege și cu respectarea garanțiilor privind confidențialitatea și protecția datelor.

Secțiunea a 5-a
Separarea funcției statistice de funcția administrativă
33. SI RDDA are caracter statistic și analitic și este destinat exclusiv colectării, prelucrării și analizării datelor privind performanța economică și durabilitatea exploatațiilor agricole.
34. Datele individuale colectate în cadrul SI RDDA la nivel de exploatație nu pot fi utilizate în scopuri de control administrativ, fiscal sau de verificare a eligibilității pentru plăți, subvenții sau alte forme de sprijin financiar, cu excepția cazurilor expres prevăzute de lege.
35. SI RDDA poate utiliza date provenite din sisteme informaționale administrative exclusiv în scopul validării și completării datelor colectate, fără a genera obligații suplimentare pentru exploatații în cadrul sistemelor respective.
36. Transmiterea datelor individuale către alte autorități publice este interzisă, cu excepția situațiilor prevăzute de lege sau a cazurilor în care datele sunt agregate și anonimizate.
37. Separarea funcției statistice a SI RDDA de funcția administrativă a sistemelor de gestionare a plăților și controlului agricol constituie principiu fundamental al funcționării sistemului.

VII.  Spațiul tehnologic
38. SI RDDA este conceput ca un sistem modular, scalabil și interoperabil, care asigură posibilitatea dezvoltării și extinderii funcționalităților fără afectarea continuității activității.
39. La nivel conceptual, arhitectura SI RDDA este structurată pe trei niveluri principale, care sunt interconectate prin mecanisme securizate de comunicare și schimb de date:
39.1. nivelul interfeței (nivel de prezentare) – asigură interacțiunea utilizatorilor cu sistemul prin intermediul aplicației web;
39.2. nivelul de aplicare (nivel mediu) – gestionează logica de procesare, validare, calcul automat al indicatorilor și generare de rapoarte;
39.3. nivelul bazei de date (nivel inferior) – asigură stocarea, integritatea și disponibilitatea datelor.
40. Spațiul tehnologic al SI RDDA include următoarele componente principale:
40.1. componenta de colectare și integrare a datelor;
40.2. componenta de validare, gestionare a fluxurilor de lucru și prelucrare a datelor;
40.3. componenta de analiză și raportare;
40.4. componenta de audit și jurnalizare;
40.5. componenta de interoperabilitate.
41. SI RDDA este găzduit pe platforma tehnologică guvernamentală comună (MCloud), în conformitate cu actele normative aplicabile, pentru a asigura:
41.1. stocarea și gestionarea securizată a unor volume mari de date;
41.2. posibilitatea de extindere funcțională și scalare a puterii de calcul;
41.3. prelucrarea distribuită a datelor, accesul controlat la resurse prin rețele de comunicații securizate, atât în rețeaua locală, cât și în internet;
41.4. mecanisme standardizate de codificare și clasificare a datelor;
41.5. fiabilitate și continuitate operațională a sistemului;
41.6. integritatea, coerența și disponibilitatea informațiilor;
41.7. posibilitatea modernizării continue pe parcursul exploatării SI RDDA.

VIII. Securitatea sistemului informațional și protecția informației
42. Securitatea informațională a SI RDDA asigură protecția datelor și a infrastructurii sistemului pe întreg ciclul de viață al informației – de la colectare și prelucrare până la stocare, transmitere și arhivare – împotriva riscurilor care pot afecta confidențialitatea, integritatea și disponibilitatea acestora.
43. În vederea asigurării securității informaționale, SI RDDA utilizează infrastructura guvernamentală comună, inclusiv servicii de autentificare și control al accesului, jurnalizare și audit, precum și platforme de interoperabilitate și schimb securizat de date.
44. Accesul la resursele și funcționalitățile SI RDDA se realizează în mod controlat, în funcție de rolurile și drepturile atribuite utilizatorilor, cu asigurarea trasabilității operațiunilor efectuate în sistem.
45. Interoperabilitatea SI RDDA cu alte sisteme informaționale se realizează prin mecanisme securizate de schimb de date, care asigură controlul, monitorizarea și protecția informațiilor transferate.
46. SI RDDA asigură protecția datelor în procesul de transmitere și stocare, precum și menținerea continuității operaționale prin măsuri de backup, restaurare și recuperare în caz de incidente sau disfuncționalități.
47. Politica de securitate a SI RDDA include măsuri organizatorice și tehnice de prevenire, detectare, monitorizare și remediere a riscurilor și incidentelor de securitate informațională, precum și evaluarea periodică a nivelului de securitate a sistemului.
48. SI RDDA prelucrează date cu caracter personal și alte date protejate în conformitate cu legislația aplicabilă privind protecția datelor, securitatea informației și utilizarea resurselor informaționale de stat.
49. Datele individuale din SI RDDA pot fi utilizate în scopuri analitice, statistice și de raportare numai cu respectarea cerințelor de confidențialitate, iar publicarea sau transmiterea externă a acestora se realizează exclusiv în formă agregată și/sau anonimizată, potrivit legii.
50. Posesorul și administratorul tehnic al SI RDDA asigură aplicarea măsurilor de securitate informațională, inclusiv instruirea periodică a personalului implicat în exploatarea sistemului.

51. Dispoziții finale
52. SI RDDA se creează și se dezvoltă etapizat, în conformitate cu prezentul Concept și cu documentația tehnică aprobată în condițiile legii.
53. Implementarea SI RDDA se realizează cu respectarea principiilor legalității, interoperabilității, securității informaționale, confidențialității datelor și separării funcției statistice de cea administrativă.
54. Structura detaliată a câmpurilor informaționale, regulile de validare, fluxurile operaționale și specificațiile tehnice ale sistemului se stabilesc prin documentația tehnică și prin actele interne aprobate de autoritatea competentă.
55. Înainte de punerea în exploatare a SI RDDA, Ministerul Agriculturii și Industriei Alimentare va asigura înregistrarea acestuia în Registrul resurselor și sistemelor informaționale de stat.






Anexa nr. 2
la Hotărârea Guvernului nr. ______


Regulamentul resursei informaționale formate de 
Sistemul informațional „Rețeaua de date privind durabilitatea agricolă”

I. Dispoziții generale
1. Regulamentul resursei informaționale formate de Sistemul informațional „Rețeaua de date privind durabilitatea agricolă” (în continuare – Regulament SI RDDA) stabilește regulile privind gestionarea resursei informaționale, procedurile de înregistrare, modificare, completare și ștergere a datelor, procedurile de interacțiune cu furnizorii de date, precum și măsurile de asigurare a securității și protecției datelor resursei informaționale.
2. Resursa informațională formată de Sistemul Informațional „Rețeaua de date privind durabilitatea agricolă” (în continuare – SI RDDA) este instituită și ținută în conformitate cu prevederile Legii nr. 467/2003 cu privire la informatizare și resurse informaționale de stat și ale Legii nr. 71/2007 cu privire la registre.
3. SI RDDA este o resursă informațională departamentală de stat creată în scopul colectării, validării, procesării, analizei și raportării datelor economice și de durabilitate ale exploatațiilor agricole, în vederea fundamentării, monitorizării și evaluării politicilor agricole, realizării analizelor statistice și monitorizării performanței economice a exploatațiilor agricole.

II. Subiecții SI RDDA
4. Subiecții SI RDDA sunt:
4.1.  Proprietarul sistemului - statul;
4.2.  Posesorul și deținătorul SI RDDA este Ministerul Agriculturii și Industriei Alimentare, care asigură condițiile juridice, financiare și organizatorice pentru crearea, funcționarea, administrarea și dezvoltarea sistemului.
4.3.  Administratorul tehnic al sistemului - este Instituția Publică „Serviciul Tehnologia Informației și Securitate Cibernetică”, care asigură administrarea tehnică, mentenanța, securitatea cibernetică, găzduirea și suportul tehnologic al sistemului, în conformitate cu actele normative aplicabile domeniului administrării tehnice și menținerii sistemelor informaționale de stat.
4.4.  Utilizatorii SI RDDA sunt persoanele fizice sau juridice, autoritățile și instituțiile publice, precum și alte entități autorizate care accesează, introduc, validează, furnizează, consultă sau utilizează date în SI RDDA, în limitele rolurilor atribuite, ale drepturilor de acces și ale cadrului normativ aplicabil. În funcție de atribuțiile exercitate în cadrul SI RDDA, utilizatorii sistemului informațional includ:
4.4.1. Coordonatorul RDDA este persoana desemnată de autoritatea competentă, responsabilă de conducerea operațională a rețelei și de gestionarea proceselor curente din cadrul sistemului.
4.4.2. Registratorii SI RDDA sunt persoanele autorizate să introducă, actualizeze, verifice sau valideze date în SI RDDA, în conformitate cu metodologia aprobată și cu drepturile de acces atribuite.
4.4.3. Furnizorii datelor în SI RDDA sunt exploatațiile agricole participante, reprezentanții legali ai acestora și instituțiile publice care furnizează date prin interoperabilitate. Furnizorii datelor sunt obligați să asigure corectitudinea și autenticitatea datelor prezentate sau încărcate în sistem, în condițiile legii.
4.4.4. Destinatarii datelor din SI RDDA sunt Ministerul Agriculturii și Industriei Alimentare, alte autorități publice, instituții de cercetare, exploatații agricole și alte entități autorizate care utilizează datele agregate și anonimizate pentru elaborarea politicilor, analize statistice și informarea publicului, precum și instituțiile Uniunii Europene, în conformitate cu obligațiile de raportare asumate de Republica Moldova.
4.5. Rolurile, drepturile de acces, nivelurile de autorizare și operațiunile permise fiecărei categorii de utilizatori se stabilesc în funcție de scopul utilizării sistemului, categoria datelor accesate, necesitatea operațională și cerințele de securitate informațională și protecție a datelor cu caracter personal. 

III. Drepturile și obligațiile subiecților SI RDDA
5. Drepturile  subiecților:
5.1.  Drepturile posesorului și deținătorului resursei informaționale:
5.1.1. aprobă cadrul normativ și metodologic de funcționare a SI RDDA;
5.1.2. stabilește politica de gestionare și utilizare a resursei informaționale;
5.1.3. aprobă metodologia de colectare, validare, prelucrare și utilizare a datelor;
5.1.4. stabilește regulile de acces, rolul utilizatorilor și nivelurile de autorizare;
5.1.5. aprobă dezvoltarea, extinderea și modernizarea sistemului;
5.1.6. utilizează datele agregate și anonimizate pentru elaborarea, monitorizarea și evaluarea politicilor agricole;
5.1.7. asigură cooperarea instituțională la nivel național și internațional.
5.2.  Drepturile administratorului tehnic al sistemului:
5.2.1. administrează infrastructura tehnologică și componentele aplicaționale ale sistemului;
5.2.2. configurează și gestionează conturile de utilizator și drepturile de acces;
5.2.3. implementează și monitorizează măsurile de securitate informațională;
5.2.4. efectuează mentenanța, actualizarea și dezvoltarea tehnică a sistemului;
5.2.5. monitorizează funcționarea sistemului și performanța tehnică;
5.2.6. propune îmbunătățiri tehnice și funcționale ale sistemului.
5.3.  Drepturile utilizatorilor sistemului
 - Agenției de legătură:
5.3.1. organizează și coordonează procesul de colectare, validare și analiză a datelor;
5.3.2. stabilește proceduri operaționale pentru funcționarea rețelei RDDA;
5.3.3. propune metodologii și indicatori;
5.3.4. monitorizează calitatea datelor colectate;
5.3.5. asigură raportarea către organisme naționale și internaționale.
· Drepturile Comitetului național RDDA:
5.3.6. examinează și avizează metodologia de funcționare a RDDA;
5.3.7. formulează recomandări privind selecția exploatațiilor agricole;
5.3.8. contribuie la definirea indicatorilor și direcțiilor strategice;
5.3.9. examinează și formulează recomandări privind rezultatele analizelor.
· Drepturile coordonatorului RDDA:
5.3.10. organizează activitatea operațională a RDDA;
5.3.11. coordonează activitatea registratorilor;
5.3.12. monitorizează respectarea procedurilor operaționale;
5.3.13. propune măsuri de îmbunătățire a proceselor de colectare, validare și colectare a datelor.
· Drepturile registratorilor SI RDDA:
5.3.14. Colectează, introduc, modifică, verifică și validează date în sistem, în limitele drepturilor de acces atribuite;
5.3.15. solicită clarificări și documente justificative de la furnizorii de date, după caz;
5.3.16. accesează informații necesare exercitării atribuțiilor care le revin;
5.3.17. participă la instruiri și activități de dezvoltare profesională privind funcționarea SI RDDA. 
· Drepturile furnizorilor de date:
5.3.18. sunt informați privind scopul și condițiile colectării și utilizării datelor;
5.3.19. beneficiază de confidențialitatea și protecția datelor individuale;
5.3.20. solicită corectarea datelor introduse eronat;
5.3.21. accesează datele proprii introduse în sistem;
5.3.22. refuză utilizarea datelor în afara scopurilor stabilite prin lege;
5.3.23. beneficiază de protecția datelor împotriva utilizării în scopuri de control, impozitare, sancționare sau administrare a plăților;
5.3.24. utilizează rezultatele analitice agregate generate de sistem.
5.4.  Drepturile destinatarilor datelor:
5.4.1. accesează datele în funcție de rolul și nivelul de autorizare;
5.4.2. utilizează datele agregate și anonimizate exclusiv în scopuri de analiză, studii, cercetare, elaborarea politicilor, raportare și informare publică;
5.4.3. solicită rapoarte și extrase de date în limitele legii;
6. Obligațiile subiecților:
6.1.  Obligațiile posesorului și deținătorului resursei informaționale:
6.1.1. asigură cadru normativ, metodologic și financiar necesar pentru funcționarea SI RDDA;
6.1.2. asigură funcționarea, dezvoltarea și modernizarea sistemului;
6.1.3. garantează utilizarea datelor exclusiv în scopuri statistice, analitice, de raportare și de fundamentare a politicilor agricole;
6.1.4. asigură respectarea principiului separării funcției statistice de cea administrativă;
6.1.5. asigură interoperabilitatea cu alte sisteme informaționale de stat;
6.1.6. monitorizează respectarea regulilor de acces la date, confidențialitatea și protecția acestora;
6.1.7. asigură raportarea către instituțiile naționale și internaționale, în condițiile legii;
6.1.8. monitorizează calitatea datelor și funcționarea sistemului.
6.2.  Obligațiile administratorului sistemului:
6.2.1.  asigură funcționarea continuă și stabilă a sistemului;
6.2.2. asigură mentenanța, actualizarea și dezvoltarea tehnică a sistemului;
6.2.3. implementează măsuri de securitate informațională, inclusiv protecția împotriva accesului neautorizat;
6.2.4. asigură implementarea mecanismelor de creare a copiilor de rezervă, restaurare și recuperare a datelor;
6.2.5. asigură jurnalizarea și trasabilitatea operațiunilor în sistem;
6.2.6. gestionează conturile utilizatorilor, rolurile și drepturile de acces;
6.2.7. asigură suport tehnic utilizatorilor;
6.2.8. asigură utilizarea serviciilor guvernamentale (inclusiv MPass, MConnect, MCloud etc.).
6.3.  Obligațiile Agenției de legătură:
6.3.1. organizează procesul de colectare și validare a datelor;
6.3.2. asigură aplicarea metodologiilor aprobate;
6.3.3. monitorizează calitatea și consistența datelor colectate;
6.3.4. asigură instruirea participanților la rețea; 
6.3.5. asigură raportarea datelor agregate către autorități și organisme relevante;
6.3.6. asigură respectarea principiilor RDDA, inclusiv confidențialitatea datelor.
6.4.  Obligațiile Comitetului național RDDA:
6.4.1. examinează și avizează metodologia de funcționare a rețelei;
6.4.2. contribuie la îmbunătățirea cadrului metodologic;
6.4.3. monitorizează implementarea RDDA;
6.4.4. formulează recomandări privind dezvoltarea RDDA.
6.5.  Obligațiile coordonatorului RDDA:
6.5.1. asigură gestionarea operațională a sistemului;
6.5.2. coordonează activitatea registratorilor;
6.5.3. monitorizează respectarea procedurilor;
6.5.4. raportează disfuncționalitățile sistemului, riscurile operaționale și problemele privind calitatea datelor;
6.5.5. propune măsuri de îmbunătățire a proceselor de colectare, validare, raportare și coordonare a datelor.
6.6.  Obligațiile registratorilor SI RDDA:
6.6.1. Colectează, introduc, verifică, prelucrează și validează datele în conformitate cu metodologia aprobată;
6.6.2. verifică corectitudinea, coerența și completitudinea datelor;
6.6.3. asigură validarea datelor conform procedurilor stabilite;
6.6.4. păstrează confidențialitatea datelor individuale;
6.6.5. respectă termenele de colectare, verificare și validare a datelor;
6.6.6. utilizează sistemul exclusiv în scopurile stabilite;
6.6.7. participă la instruiri și aplică standardele și procedurile stabilite.
6.7.  Obligațiile furnizorilor de date:
6.7.1. furnizează date reale, complete și actualizate, în măsura disponibilității acestora;
6.7.2. furnizează date respectând metodologia aprobată și calendarul de colectare;
6.7.3. cooperează în procesul de verificare și validare a datelor furnizate;
6.7.4. furnizează documente justificative, după caz;
6.7.5. utilizează sistemul în conformitate cu regulile stabilite.
6.8.  Obligațiile utilizatorilor de date:
6.8.1. utilizează datele doar în scopurile și limitele stabilite de legislația aplicabilă;
6.8.2. respectă regulile de acces și nivelurile de autorizare;
6.8.3. păstrează confidențialitatea datele individuale la nivel de exploatație, dacă au acces la aceste date;
6.8.4. asigură confidențialitatea și protecția datelor accesate;
6.8.5. utilizează exclusiv date agregate și anonimizate în scopuri de analize, cercetări, raportări, politici, informare publică, cu respectarea legislației privind protecția datelor.

IV. Ținerea și funcționarea SI RDDA
7. Resursa informațională formată de Sistemul informațional „Rețeaua de date privind durabilitatea agricolă” se ține în format electronic, în limba română.
8. Exploatarea SI RDDA constă în:
8.1. Colectarea, introducerea și actualizarea datelor;
8.2. validarea și verificarea acestora;
8.3. stocarea, prelucrarea și protecția datelor;
8.4. calcularea indicatorilor economici, de mediu, sociali, de performanță și de durabilitate;
8.5. generarea rapoartelor statistice și analitice;
8.6. administrarea utilizatorilor, rolurilor, drepturilor de acces, nomenclatoarelor și fluxurilor de lucru;
8.7. monitorizarea funcționării sistemului, securității și calității datelor.
9. Toate înregistrările, modificările și operațiunile efectuate în cadrul SI RDDA sunt jurnalizate și păstrate în sistem, în vederea asigurării trasabilității și securității informaționale.
10. Deținătorul și posesorul asigură gestionarea SI RDDA prin utilizarea unui complex de mijloace software și hardware, organizaționale și metodologice, în conformitate cu prezentul Regulament și documentația tehnică a sistemului.
11. Funcționarea SI RDDA este asigurată de către posesor și deținător până la adoptarea deciziei de scoatere din exploatare a acestuia, în condițiile legislației aplicabile.
12. SI RDDA funcționează în regim electronic, prin intermediul unei platforme informatice, accesibilă utilizatorilor autorizați, în funcție de rolurile și drepturile atribuite.
13. Autentificarea și controlul accesului utilizatorilor, inclusiv al registratorilor și furnizorilor de date, se realizează prin serviciul MPass, în conformitate cu legislația aplicabilă.

V. Înregistrarea, modificarea, completarea și radierea datelor în SI RDDA
14. Înregistrarea exploatațiilor agricole în SI RDDA se realizează la inițierea procesului de colectare a datelor, prin crearea profilului exploatației și atribuirea unui cod intern de pseudonimizare a exploatației (RDDA-ID), generat automat de sistem.
15. Profilul exploatației agricole include datele de identificare și caracteristicile generale necesare pentru evidența acesteia în sistem, conform metodologiei aprobate. Datele necesare pentru crearea și actualizarea profilului exploatației agricole pot fi preluate, după caz, din sisteme informaționale interoperabile, în conformitate cu legislația privind interoperabilitatea și schimbul de date.
16. Pentru fiecare exploatație agricolă inclusă în rețea, sistemul generează o fișă anuală, aferentă anului de raportare.
17. Înregistrarea datelor în SI RDDA se realizează prin introducerea, importul, preluarea, verificarea și validarea informațiilor aferente exploatațiilor agricole, în conformitate cu metodologia aprobată și cadrul normativ aplicabil.
18. Datele introduse în SI RDDA sunt asociate fișei anuale a exploatației și sunt utilizate pentru calcularea indicatorilor economici, de mediu, sociali, de performanță și de durabilitate.
19. Datele din SI RDDA se colectează din:
19.1. date furnizate de exploatațiile agricole participante;
19.2. sisteme contabile și alte surse digitale utilizate de exploatațiile agricole, cu consimțământul furnizorului de date;
19.3. resurse și registre informaționale de stat interoperabile;
19.4. documente justificative, după caz;
19.5. date generate intern în cadrul SI RDDA în procesul de calcul, validare, agregare sau analiză.
20. Introducerea datelor în SI RDDA se realizează:
a) de către furnizorii de date;
b) de către registratorii autorizați;
c) prin mecanisme de integrare automată sau interoperabilitate cu alte sisteme informaționale.
21. Datele pot fi introduse:
a) manual, prin interfața sistemului;
b) prin import din sisteme contabile sau alte formate digitale standardizate;
c) prin preluare automată prin intermediul platformei de interoperabilitate MConnect;
d) prin mecanisme de precompletare pe baza datelor deja disponibile în sisteme informaționale interoperabile.
22. Modificarea și completarea datelor în SI RDDA sunt permise pe durata perioadei de colectare, verificare și validare a datelor.
23. Modificarea datelor pot fi efectuată de către:
a) furnizorii de date;
b) registratorii autorizați;
c) alte persoane autorizate, în limitele drepturilor de acces.
24. Orice modificare, completare, corectare, validare, invalidare, redeschidere sau schimbare a statutului datelor ori înregistrărilor în cadrul SI ASDN se înregistrează automat în sistem, cu păstrarea istoricului complet al operațiunilor și al versiunilor anterioare ale datelor.
25. Sistemul asigură trasabilitatea deplină a datelor și operațiunilor, inclusiv a informațiilor privind:
a) originea datelor;
b) identitatea utilizatorului sau a componentei sistemului care a efectuat acțiunea;
c) data și ora operațiunii;
d) natura și conținutul modificării;
e) statutul obiectului informațional afectat.
26. Datele introduse în SI RDDA sunt supuse proceselor de validare automată și manuală, destinate asigurării calității, coerenței, completitudinii, plauzibilității și consecvenței acestora.
27. Validarea datelor include următoarele activități:
a) verificarea completitudinii datelor și a câmpurilor obligatorii;
b) verificarea coerenței și plauzibilității;
c) corelarea și verificarea încrucișată cu date provenite din alte sisteme informaționale interoperabile;
d) verificarea pe baza documentelor justificative, după caz;
e) aplicarea regulilor de validare statistice, tehnice, contabile sau metodologice;
f) identificarea datelor duplicate, neconcordante, incomplete sau anormale.
28. După finalizarea perioadei de colectare și validare, fișa anuală a exploatației se marchează ca „validată”, iar datele aferente fișei anuale validate sunt blocate împotriva modificărilor.
29. Orice modificare, completare, invalidare sau redeschidere a unei fișe anuale se efectuează cu indicarea temeiului, cu păstrarea pistei de audit, în baza documentelor justificative sau procedurilor operaționale aprobate.
30. Radierea datelor din SI RDDA presupune schimbarea stării înregistrării și nu eliminarea datelor din sistem. Ștergerea definitivă a datelor este interzisă, cu excepția cazurilor prevăzute expres de legislația privind protecția datelor cu caracter personal.
31. În cazul corectării, invalidării sau înlocuirii datelor, sistemul păstrează toate versiunile anterioare ale înregistrărilor, respectiv datele pot fi marcate ca:
a) active;
b) inactive;
c) rectificate;
d) anulate;
e) arhivate;
f) invalidate.
32. Datele din SI RDDA sunt arhivate electronic, cu respectarea cerințelor legale, tehnice, de securitate cibernetică și informațională, asigurând integritatea, disponibilitatea, trasabilitatea și recuperabilitatea acestora.
33. Procedurile de arhivare, păstrare, restaurare și distrugere aplicabile datelor din SI RDDA se stabilesc prin documentația tehnică a sistemului, procedurile operaționale interne și legislația aplicabilă.

VI. Managementul utilizatorilor în cadrul SI RDDA
34. Managementul utilizatorilor în cadrul SI RDDA se realizează prin intermediul modulului de gestionare a utilizatorilor și rolurilor, administrat de către administratorul tehnic al sistemului.
35. Accesul utilizatorilor la funcționalitățile și datele SI RDDA se acordă de administratorul tehnic al sistemului, în baza rolurilor și nivelurilor de autorizare stabilite de deținătorul sistemului.
36. Fiecare utilizator are acces doar la funcționalitățile, procesele și categoriile de date necesare exercitării atribuțiilor sale.
37. Categoriile de utilizatori, rolurile, nivelurile de acces, permisiunile, drepturile delegate și matricea de acces se stabilesc prin acte interne aprobate de deținătorul sistemului și se reflectă în documentația tehnică a SI RDDA.
38. La autentificarea în SI RDDA prin intermediul serviciului guvernamental de autentificare și control al accesului (MPass), identificarea utilizatorului se realizează în baza IDNP-ului, preluat din Registrul de stat al populației. Rolul și drepturile de acces ale utilizatorului se atribuie în SI RDDA în funcție de categoria de utilizator și de nivelul de autorizare stabilit.
39. SI RDDA permite administrarea:
a) conturilor individuale de utilizator;
b) conturilor instituționale, după caz;
c) drepturilor de acces delegat;
d) drepturilor de acces temporar;
e) mecanismelor de atribuire și revocare a rolurilor.
40. Dreptul de acces al utilizatorilor la SI RDDA pot fi acordate, modificate, suspendate, restricționate sau revocate în următoarele cazuri:
a) la stabilirea, modificarea sau încetarea raporturilor de muncă ori contractuale;
b) modificarea atribuțiilor care nu mai necesită acces la sistem;
c) solicitarea deținătorului sistemului sau autorității competente;
d) încălcarea regulilor de utilizare a sistemului;
e) constatarea unor incidente de securitate informațională;
f) alte cazuri stabilite de legislația aplicabilă sau de proceduri interne.
41. Toate acțiunile efectuate de utilizatorii autentificați în cadrul SI ASDN se jurnalizează prin mecanisme care asigură:
a) identificarea utilizatorului;
b) înregistrarea acțiunii efectuate;
c) înregistrarea datei și orei acțiunii;
d) identificarea obiectului informațional afectat;
e) păstrarea înregistrărilor de audit în conformitate cu legislația aplicabilă.
42. Este interzis și se sancționează conform legislației aplicabile:
a) utilizarea datelor de autentificare ale altei persoane;
b) accesul neautorizat;
c) divulgarea neautorizată a datelor de acces;
d) eludarea mecanismelor de control al accesului;
e) extragerea, copierea, modificarea sau diseminarea intenționată neautorizată a datelor.

VII. Interacțiunea cu furnizorii și utilizatorii de date din SI RDDA
43. Furnizarea datelor în SI RDDA se realizează de către furnizorii de date, în conformitate cu metodologia aprobată și cu prevederile prezentului Regulament.
44. Furnizorii de date transmit informațiile:
a) prin introducere directă în sistem;
b) prin intermediul registratorilor autorizați;
c) prin integrarea cu alte sisteme informaționale, în condițiile legii.
45. Furnizarea datelor în SI RDDA se realizează în mod voluntar, în condițiile stabilite de cadrul normativ aplicabil.
46. Furnizorii de date cooperează cu registratorii și cu Agenția de legătură în procesul de colectare, verificare și validare a datelor.
47. SI RDDA poate prelua date din alte sisteme informaționale de stat prin intermediul platformei de interoperabilitate (MConnect), în condițiile legislației aplicabile.
48. Datele preluate din alte sisteme informaționale sunt utilizate exclusiv pentru:
a) completarea automată și precompletarea datelor;
b) validarea și verificarea informațiilor;
c) reducerea obligațiilor de raportare  și a sarcinii administrative pentru furnizorii de date;
d) îmbunătățirea calității, coerenței și completitudinii datelor.
49. Datele din SI RDDA sunt utilizate exclusiv pentru:
49.1. elaborarea de studii, analize economice, structurale și de sustenabilitate la nivelul exploatațiilor agricole;
49.2. monitorizarea performanței economice, sustenabilității, tendințelor de dezvoltare și a rezilienței exploatațiilor agricole;
49.3. fundamentarea, monitorizarea și evaluarea politicilor agricole și de dezvoltare rurală, a măsurilor de sprijin și a intervențiilor de politică agricolă, în scopuri statistice, analitice și de evaluare a politicilor publice, fără utilizarea datelor individuale pentru decizii administrative individuale;
49.4. pregătirea rapoartelor, sintezelor, indicatorilor statistici, tablourilor de bord și produselor analitice;
49.5. realizarea activităților statistice, metodologice, științifice și de cercetare;
49.6. realizarea exercițiilor de benchmarking, în condițiile respectării confidențialității datelor;
49.7. fundamentarea recomandărilor pentru politici publice, informare publică și pentru activități de consiliere agricolă, în formă agregată și fără identificarea exploatațiilor individuale;
49.8. raportarea către autoritățile naționale, instituțiile Uniunii Europene și alte organizații internaționale, în condițiile legislației aplicabile și obligațiilor asumate.
50. Datele individuale din SI RDDA sunt accesibile numai utilizatorilor autorizați, în limitele rolului atribuit și exclusiv pentru exercitarea atribuțiilor prevăzute de cadrul normativ și metodologic.
51. Datele din SI RDDA pot fi furnizate către alte autorități, instituții sau organizații exclusiv:
a) în formă agregată;
b) în formă anonimizată sau pseudonimizată;
c) în condițiile stabilite expres de legislație;
d) cu respectarea cerințelor de securitate informațională și protecția datelor.
52. Furnizarea datelor către instituțiile Uniunii Europene și organizațiile internaționale se realizează de către Agenția de legătură, prin mijloace electronice securizate, în formatele, termenele și condițiile stabilite de cadrul normativ aplicabil și metodologia aprobată. 

VIII. Securitatea informațională, confidențialitatea și protecția datelor
53. SI RDDA asigură protecția datelor și a infrastructurii sistemului pe întreg ciclul de viață al informației, inclusiv la colectarea, înregistrarea, prelucrarea, stocarea, transmiterea, utilizarea și arhivarea acesteia, împotriva accesului neautorizat, pierderii, modificării, divulgării, distrugerii sau altor riscuri care pot afecta confidențialitatea, integritatea, trasabilitatea și disponibilitatea informației.
54. SI RDDA se conformează cerințelor legislației în domeniul securității cibernetice, protecției datelor cu caracter personal și reglementării resurselor și sistemelor informaționale de stat, inclusiv:
a) cerințelor minime obligatorii de securitate cibernetică;
b) legislației privind protecția datelor cu caracter personal;
c) actelor normative aplicabile sistemelor informaționale de stat.
55. Securitatea informațională a SI RDDA este asigurată prin măsuri organizatorice și tehnice, inclusiv prin:
55.1. autentificarea utilizatorilor prin serviciul guvernamental MPass; 
55.2. controlul diferențiat al accesului la sistem, pe bază de roluri și drepturi atribuite în funcție de competențele funcționale ale utilizatorilor;
55.3. jurnalizarea și auditarea acțiunilor efectuate în sistem prin intermediul serviciului guvernamental MLog, în vederea asigurării trasabilității operațiunilor;
55.4. schimbul securizat de date cu alte sisteme informaționale de stat prin intermediul platformei de interoperabilitate MConnect;
55.5. utilizarea mecanismelor de criptare și comunicare securizată la transmiterea și stocarea datelor;
55.6. aplicarea mecanismelor de validare, monitorizare și control automat, în vederea asigurării exactității, completitudinii și coerenței datelor;
55.7. crearea periodică a copiilor de rezervă și aplicarea procedurilor de recuperare a datelor în caz de incident;
55.8. aplicarea măsurilor de prevenire, detectare, monitorizare, raportare și remediere a incidentelor de securitate informațională;
55.9. testarea și evaluarea periodică a nivelului de securitate al SI RDDA.
56. Administratorul tehnic al sistemului asigură
a) implementarea și monitorizarea măsurilor de securitate informațională;
b) gestionarea și monitorizarea drepturilor de acces;
c) continuitatea operațională și reziliența SI RDDA;
d) aplicarea procedurilor de creare a copiilor de rezervă, restaurare și recuperare în caz de dezastru;
e) păstrarea jurnalelor de audit și securitate;
f) revizuirea și actualizarea periodică a configurațiilor și controalelor de securitate.
57. Utilizatorii SI RDDA sunt obligați:
57.1. să utilizeze sistemul numai în condițiile și în scopurile prevăzute de legislație și de prezentul Regulament;
57.2. să asigure confidențialitatea datelor de autentificare;
57.3. să respecte procedurile și instrucțiunile interne de securitate;
57.4. să nu permită accesul altor persoane la conturile proprii;
57.5. să raporteze fără întârziere administratorului tehnic al sistemului despre orice incident de securitate, suspiciune de compromitere a contului sau alt risc care poate afecta securitatea SI RDDA.
58. SI RDDA este supus evaluării și auditului periodic de securitate informațională, în conformitate cu legislația aplicabilă.
59. SI RDDA prelucrează date cu caracter personal și date economice sensibile în conformitate cu legislația aplicabilă.
60. Datele individuale colectate în cadrul SI RDDA sunt confidențiale și beneficiază de protecție juridică corespunzătoare.
61. Datele individuale din SI RDDA pot fi utilizate exclusiv în scopuri statistice, analitice, metodologice și de raportare, în conformitate cu obiectivele sistemului și cu respectarea principiului separării funcției statistice de cea administrativă.
62. Publicarea, diseminarea și transmiterea datelor se realizează exclusiv în formă agregată și anonimizată.
63. Este interzisă utilizarea datelor individuale în scopuri:
a) de control administrativ;
b) de control fiscal;
c) de verificare a eligibilității pentru plăți, subvenții sau alte forme de sprijin;
d) de sancționare;
e) pentru orice scop incompatibil cu obiectivele statistice și analitice ale sistemului.
64. Se interzice identificarea sau tentativa de identificare a exploatațiilor agricole pe baza datelor agregate, anonimizate sau diseminate din SI RDDA.
65. Subiecții SI RDDA poartă răspundere, în condițiile legii, pentru încălcarea regimului de securitate informațională, de confidențialitate și de protecție a datelor, inclusiv pentru divulgarea, transmiterea sau utilizarea neautorizată a informațiilor din sistem. 


 
 

